Komisijos reglamentas (EB) Nr. 1955/2001
2001 m. spalio 5 d.
iš dalies keičiantis Reglamentą (EB) Nr. 2879/2000, nustatantį išsamias Tarybos reglamento (EB) Nr. 2702/1999 dėl informacijos apie žemės ūkio produktus teikimo ir jų skatinimo trečiosiose šalyse priemonių taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 14 d. Tarybos reglamentą (EB) Nr. 2702/1999 dėl informacijos apie žemės ūkio produktus teikimo ir jų skatinimo trečiosiose šalyse priemonių [1], ypač į jo 11 straipsnį,
kadangi:
(1) Komisijos reglamentas (EB) Nr. 2879/2000 [2] su pakeitimais, padarytais Reglamentu (EB) Nr. 962/2001 [3], nustato išsamias pirmiau minėto reglamento taikymo taisykles.
(2) Reglamento (EB) Nr. 2879/2000 9 straipsnio 3 dalyje nustatytas Komisijos sprendimo dėl pateiktų programų ir atitinkamų įgyvendinančių institucijų galutinis terminas yra rugsėjo 30 d.
(3) Valstybėms narėms suteikta daugiau laiko išsiųsti Komisijai pirmiesiems metams pasirinktų programų ir įgyvendinimo įstaigų sąrašą.
(4) Dėl sunkumų, iškilusių įgyvendinant naują skatinimo tvarką, kai kurių valstybių narių pateiktos programos pasirodė neišbaigtos, ir buvo reikalinga papildoma svarbi informacija, kuri tik šiomis dienomis pasiekė Komisiją.
(5) Tokiomis aplinkybėmis, siekiant leisti išnagrinėti ir pasirinkti programas, kurios turi būti įvykdytos, Komisijos sprendimo galutinis terminas šiais pirmaisiais metais nukeliamas į lapkričio 20 d.
(6) Priemonės, numatytos šiame reglamente, atitinka nuomonę, pareikštą žemės ūkio produktų skatinimo vadybos komitetų bendrame susitikime,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2879/2000 9 straipsnio 3 dalyje įterpiama tokia pastraipa:
"Tačiau pirmaisiais metais Komisija sprendimą priima vėliausiai 2001 m. lapkričio 20 d."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 2001 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. spalio 5 d.